এখনও মানসিকভাবে বিধ্বস্ত! কসবার ল’কলেজে আর ফিরতেই চান না নির্যাতিতা

কলকাতা: মাস দুয়েক আগের সেই ভয়ঙ্কর সন্ধ্যার স্মৃতি এখনও দগদগে ক্ষতের মতো রয়ে গিয়েছে তাঁর মনে। তাই সেই বিস্মৃতির আর সম্মুখীন হতে চান না নির্যাতিতা তরুণী। কসবা ল কলেজে (Kasba Law College) ধর্ষণকাণ্ডের নির্যাতিতা পড়ুয়া আর কলেজে ফিরতেই চাইছেন না। কলেজ বদলের সিদ্ধান্তে তাঁকে সমর্থন জানিয়েছে তাঁর পরিবার। ঘটনার পর থেকে এমনিতেই নির্যাতিতা ছাত্রী মানসিকভাবে বিধ্বস্ত। মেয়ের মানসিক স্বাস্থ্যের কথা মাথায় রেখে ওই কলেজে পড়াশুনার জন্য মেয়েকে পাঠাতে নারাজ পরিবারও।

সাউথ ক্যালক্যাটা ল’ কলেজে আর পড়াশুনা করতে চাইছেন না নির্যাতিতা ছাত্রী। উল্লেখ্য, জুনের পরই ছিল প্রথম সেমিস্টারের পরীক্ষা (First Semester Exam)। তাই গত ২৫ জুন ওই ল’কলেজের ছাত্র-ছাত্রীরা কলেজে ফর্ম পূরণের কাজে গিয়েছিলেন। একই কাজে সেদিন কলেজে যান ওই নির্যাতিতাও। সন্ধ্যা গড়িয়ে গেলেও আর বাড়ি ফিরছিলেন না। পরে নিজেই থানায় গিয়ে কলেজের এক অস্থায়ী কর্মীর বিরুদ্ধে ধর্ষণের অভিযোগ তোলেন। তারপরই তোলপাড় হয় রাজ্য রাজনীতি।

প্রশ্ন ওঠে কলেজের মধ্যে নিরাপত্তা নিয়ে! যদিও মনের জোরে পরীক্ষায় বসেছিলেন ওই ছাত্রী। তবে কলেজের বদলে বাইরে আলাদা জায়গায় তাঁর জন্য পরীক্ষার ব্যবস্থা করা হয়েছিল। তবে ওই পরীক্ষা পর্যন্তই! জুনের সন্ধ্যার ওই পৈশাচিক ঘটনার পর থেকে সেই কলেজ চত্বরে পা ফেলতে নারাজ ছাত্রী।

আরও পড়ুন: উৎসবের মরশুমে অপ্রীতিকর ঘটনা এড়াতে সতর্কতা জারি মুখ্যমন্ত্রীর

সম্প্রতি এক শীর্ষ সংবাদ মাধ্যমের সাক্ষাৎকারে নির্যাতিতা ছাত্রীর বাবা জানিয়েছেন, ‘মেয়ের মানসিক অবস্থা ভাল নেই। ওই কলেজে ফের যাতায়াত শুরু করলে মানসিক স্বাস্থ্যের উপর চাপ বাড়তে পারে।’ তিনি আরও বলেন, মেয়ের বন্ধুরা কলেজে তাঁর সঙ্গে কেমন আচরণ করবে তা নিয়েও তাঁরা যথেষ্ট চিন্তিত। মেয়ের আত্মবিশ্বাস কম। তাই এখন মেয়ের কথা ভেবেই আমরা চাইছি অন্য কোনও সরকারি কলেজ থেকেও পড়াশোনা চালিয়ে যাক।’

তবে একাডেমিক সেশনের মাঝপথে এই কলেজ পরিবর্তনে যথেষ্ট জটিলতা রয়েছে। যদিও ইতিমধ্যেই কলেজ কর্তৃপক্ষ, আইন বিভাগ ও কলকাতা বিশ্ববিদ্যালয়কে লিখিতভাবে ওই ছাত্রী কলেজ পরিবর্তনের কথা জানিয়েছেন। এখন তাঁদের সিদ্ধান্তের উপরই সবকিছু নির্ভর করছে।

দেখুন অন্য খবর

The post এখনও মানসিকভাবে বিধ্বস্ত! কসবার ল’কলেজে আর ফিরতেই চান না নির্যাতিতা first appeared on KolkataTV.